Behuisingsamptenaar sterf in koeëlreën(Argieffoto: Marcus Trapp/pixabay) ŉ Amptenaar van die Gautengse departement van menslike nedersettings is doodgeskiet in ŉ koeëlreën waartydens minstens 28 skote op sy voertuig gevuur is. Tahir Sema, woordvoerder van die departement, sê Teboho Makhoa, ŉ senior amptenaar verbonde aan die Ekurhuleni-streekkantoor, is Vrydagaand in Spruitview doodgeskiet. “Ons doen ŉ beroep op wetstoepassingsagentskappe om hul werk te doen en die moordenaars aan te keer. Ons doen ook ŉ beroep op die gemeenskap om nie te bespiegel en die verkeerde inligting te versprei nie,” sê Sema. Die departement het sy skok oor die “sinlose moord” op Makhoa uitgespreek en medelye met sy familie, vriende en kollegas betuig. “Die lafhartige daad gaan ons nie keer om ons werk te doen om gehaltebehuisingsgeleenthede aan diegene wat dit die meeste verdien, te gee nie,” sê Lebogang Maile, LUR vir behuising in die provinsie. Volgens die departement het Makhoa en sy kollegas onophoudelik gewerk om behuising aan die regmatige begunstigdes toe te ken, onwettige besetters te verwyder en die verdere besetting van huise in die streek te verhoed.